के दोनों भ्राता, बलराम भैया और अक्रूर काका का द्वारिकावासियों ने सहर्ष स्वागत किया। शुद्धाक्ष महाद्वार में माता-पिता के समक्ष बड़े भैया के चरणस्पर्श के लिए झुकनेवाले श्रीजी को ऐसा करने से रोकते हुए बड़े भैया ने उनको दृढ़ आलिंगन में ही ले लिया। भावोन्मत्त हुए सहस्रावधि यादवों ने प्रचण्ड हर्षघोष किया- 'बलराऽम श्रीऽकृष्ण... जय हो!... जय हो!...श्रीऽ कृष्ण-राऽम की जय होऽ!... जय होऽ!' मेरी दृष्टि में, द्वारिका का अधूरा बिल्व-त्रिदल अब पूरा हो गया !
दूसरे ही दिन बलराम भैया और अक्रूर काका के स्वागत के लिए सुधर्मा राजसभा का आयोजन किया गया। मैं श्रीजी के समीप अपने आसन पर बैठ गयी । मेरी चारों बहनें राज्ञीमण्डल के विशेष कक्ष में आसीन हो गयी थीं। सिंहासन पर बैठे तात वसुदेव और देवकी माता तथा अपने दोनों पुत्रों को बहुत दिनों के पश्चात् एक-साथ देखकर विशेष कक्ष में बैठी रोहिणी माता के मुख पर वात्सल्यानन्द छलक रहा था । वे अपनी गये थे। युवराज के रूठकर चले जाने के पश्चात् रेवती दीदी भूलकर भी कभी राजसभा में नहीं आयी थीं। वे भी कुछ कम हठी नहीं थीं। वे भी अपने पति से रूठ गयी थीं। परन्तु आज उन दोनों को अपने आसन पर विराजमान देख उत्साहित यादव आपस में कानाफूसी करने लगे। प्रसन्नमुख आचार्य सान्दीपनि और प्रज्ञावान, तेजस्वी मुनिवर गर्ग अपने-अपने स्थान पर विराजमान थे। दोनों सेनापति, प्रमुख मन्त्रिगण और उनकी निचली पंक्ति में विविध दल - प्रमुख तथा गुप्तचर - प्रमुख आसनस्थ थे। उत्साह से उत्फुल्ल यादव युवक, प्रौढ़ और वृद्ध यादव वीरों का सम्मिश्र कोलाहल अमात्य के राजदण्ड उठाकर भूमि पर ठोंकते ही शान्त हो गया।
अमात्य ने द्वारिका की विशेष राजसभा के प्रयोजन को मुखरित किया- "सुधर्मा सभा के सम्मानित सदस्यो और यादवजनो, 